részlet

Copyright © a Magyar Hang kiadója: Alhambra-Press Bt., 2023

Borítóterv: Nyers Elemér
Tördelés: Sóti Gábor
Korrektúra: Darvasi Linda

ISBN: 978 615 6682 01 7

Készült a Magyar Hang kiadója, az Alhambra-Press Bt. gondozásában Budapesten
Felelős kiadó: György Zsombor, Lukács Csaba

Minden jog fenntartva.
A könyv bármely részlete a kiadó előzetes engedélyével használható fel.

Elektronikus változat: Ambrose Montanus

Kedves ifjú
NER-lovag
testvérünk!

Bajtársiassággal üdvözlünk a Nemzeti Együttműködés Rendszerének 14. évében. Ebben a könyvben állandóan választhatsz, sőt választanod kell, ami – a NER logikáját tekintve – nem is olyan egyszerű. Tucatnyi helyszínen különböző libsi veszéllyel, kommunista ármánnyal és Soros manipulálta helyzettel találkozol, és ezeket megélve dönthetsz hétköznapi kérdésekben, de akár nerkölcsi dilemmákban is.

Itt az ideje, hogy kilépj alföldi kocsmád akolmelegéből, és nagyobb babérokra törj a NER világában! Tizenhárom bulin, partin, társas összejövetelen, magánfogadáson kell keresztülverekedned magad, hogy elérj mindnyájunk Kedves Vezetőjéig, hitet tegyél mellette és eljuttass hozzá egy olyan kritikus információt, amely a NER túlélésének záloga lehet. Eközben szinte automatikusan nő a politikai tőkéd, de ezt tudatosan is fejlesztheted, és emellett úgyszintén gyűjtened kell az anyagiakat! (Az előbbit a politikai kapcsolatokban, az utóbbiakat forintban mérjük, e tételeket a szövegben külön jelezzük, és a javaid változásait a könyv hátulján tudod feljegyezni.)

Utad során számos veszély leselkedik rád: rájöhetsz, hogy a melegek is emberek, megütközhetsz a szegénységen vagy a közoktatás állapotán, elveszhetsz ikerprostik ölében, lelőhet véletlenül az udvari fővadász, kihozhat a Párt egyszerűen téged bűnbaknak stb., ami véget is vet NER-es karrierednek. Döntsd el tehát, hogy teljesen gerinctelenül vagy az emberi humánum némi maradékával cselekszel, hogy óvatosan vagy gátlástalanul leszel manipulatív, hogy teljes és kizárólagos önzésről teszel tanúbizonyságot vagy belefér ebbe a közeli társakkal való szolidaritás! A karrierút végén – amennyiben célba érsz – a miniszterelnök fogja értékelni a teljesítményedet.

Utad során majd’ minden lépésnek vannak – ha néha nem is azonnal nyilvánvalóvá váló – következményei. Ezekből aztán a legtöbbször új helyzetek, új választási lehetőségek és új döntések születnek. Azt, hogy a történet miként alakul, erősen meghatározza a lojalitásod, barátaid elárulásának lelkiismeret-furdalás nélküli képessége, korrumpálhatóságod, behódolási szándékod és a hierarchiába való betagozódásod igénye, s megannyi más nélkülözhetetlen jellemvonás. Sőt a döntéseid meghatározzák más szereplők reakcióit is. Persze lehetnek meglepetések, a döntéseid akár vezethetnek olyan következményekhez is, amelyek nem feltétlenül találkoznak az elképzeléseiddel. Mindazonáltal járd csak a hierarchiában feletted állók által kijelölt utat, annál is inkább, mert – ellentétben mindnyájunkkal – Te bármikor újrakezdheted az egész sztorit.

A kötetben 1-től 300-ig számozott szövegelemek közt lapozgatva haladhatsz a történetben. Amikor döntened kell, jelöljük, hogy melyik elemhez kell lapoznod ahhoz, hogy a történetet a döntésed szerint folytathasd. A játékot az 1. elemnél érdemes kezdeni.

Úgyhogy NER-karrierre fel!

És tudd, a valósággal való bármi kapcsolat csak a te hagymázas rémálmaid szülötte.

Történetünk
kezdetén

Kétezer-huszonhárom őszét írjuk, pár hónap múlva lesznek az európai parlamenti választások. A kormány új alapokra kívánja végre helyezni az ezeréves magyar államiságot: még a választások előtt a kellő pillanatban, titokban fel akarja mondani az EU-tagságot. A balliberális ármány – miképp ezt az M1 híradójában is elmondták, összeállva Sorossal és Brüsszellel – nem átall ezzel ellentétes álláspontot képviselni.

Egy kisvárosban kocsmárosként tengeted a mindennapjaidat, s lehet, hogy most rád mosolygott a nerencse, ugyanis olyan információ birtokába kerülhetsz, amely a NER számára létfontosságú lehet.

Elindulhatsz hát, hogy megmentsd a rendszert, s eközben te is előrébb juss.

Utca végén
kurta kocsma

1.

Akisváros utcáin szinte harapni lehet a nyirkos ködöt, csak a Tiborcz-féle kandeláberek oszlopai igazítja el a járókelőt az úton. A járókelő két púppal a homlokán és három tankcsapda méretű kátyúval beljebb betérhet a bizonyos körökben igen nagy megbecsülésnek örvendő Nervána Sörözőbe, ami a te tulajdonod. Mindazonáltal a „söröző” elnevezés is túlzás erre a talponállóra, ahol fagylaltosedényből méred a jövedékiadó-mentes, túlkénezett kannás bort, és ahol a kesernyés – ukrán menekültek megzsarolásából származó – ukrán Prilukifüstöt lassan kavarja a plafonról belógó évtizedes kosztól sötétlő ventilátor. Igényesebbeknek ott a vizezett ászok és a kétnapos zsíros kenyér. Ezek általában tökéletesen kielégítik a közönséged étkezési és italfogyasztási igényeit.

Úgy érzed, az életed csupán a napi igát jelenti. Családod – mondhatnánk: nereputtyod – nincs, szeretni csak Cynthia szokott, az meg kijön a törzsvásárlókból, nekik nem kell nyugta. A múltkor a polgármester szólt, hogy a párt tagjaként és kocsmatulajdonosként lehetőséged nyílik a Nemzeti Kulturális Alapnál pályázni. Első pillanatra nem igazán vetted komolyan – nem gondoltál arra, hogy a verekedésmentes vedelés, az majdnem kulturált italfogyasztás, az pedig italfogyasztási kultúra és már meg is érkeztünk – de nem lehetett félreérteni a szemtengelyferdülés-szerű kacsintásait. Ráadásul választási év közeledvén nem vesz le a nyereményből, csupán 50%-ot.

Egyszer kihúzhatják az én számaimat is a lottón – gondoltad, miután sok dolgod valóban nem volt a pályázattal. A hivatalban a belső ellenőrzés megcsinálta a papírokat, a polgármester átszólt, hogy aláírja helyetted – őszintén szólva nem is nagyon tudtad, mi van benne.

Annak rendje és módja szerint meg is nyerted, be is jattoltál és még neked is maradt, így már csak valami kulturális programot kellett hozzá kitalálni.

A kocsmában bekapcsolva maradt a tévé, és éppen a Bayer show ment: megszállt az ihlet. Zsolt munkáiból kellene közéleti költői és előadói estet szervezni. Az ötlet nagyszerű, így egy ismerősöddel plakátot terveztetsz, amivel telerakod a környéket. Sajnos sokat letépnek a helyiek, mondván a plakát rontja a környék esztétikai értékét, néhányat a helyi neresztény nyugdíjaskör műkincsgyűjtő szekciója vitt haza, de még így is sok az érdeklődő.

Hamar eljön a rendezvény napja, és egyszer élünk: ígértél 10% kedvezményt a fogyasztásra is. Ma este rekordforgalomban reménykedsz…

És valóban. A kocsma színültig telt, már a valaha adóbevalláshoz ígért söralátétből sincs elég.

Pontban nyolckor kilépsz a pult mögül, ami ritka, mint a fehér Tesla errefelé, és elmondod, hogy a Bayer Zsolt ocsmánybeszéd-nerseny következik. A vetélkedőn négysorosokkal lehet indulni. A közönség ujjong, s a tudtodra adja, hogy a szavalást neked kell kezdeni. Napok óta gondolkodsz a nerfekt sorokon, csak azt nem döntötted még el, hogy Zsolt munkáit pozitív hangnemben feldolgozva, vagy inkább az eredeti irányát követve, de újrafogalmazva tárd a mulatók elé.

Dönts hát!

Ha a pozitív megfogalmazás mellett vagy, lapozz a 260.-hoz!

Ha tajparaszt leszel inkább, lapozz a 270.-hez!

Tartalom

Kedves ifjú NER-lovag testvérünk!

Történetünk kezdetén

Utca végén kurta kocsma

BÁL a Karmelitában

A Lázár-fogadás

Gyűlés Matolcsynál

Találkozó a Békemeneten

Semjén vadászata

A komondortivornya

Andi és az ő Lőrincének esküvője

Rogán hétmilliárdos bulija

Stumpf diplomaosztója

Jachtozás az Adrián

A Tiborcz-házavató

Kövér magánkihallgatása

Összesítő lapok

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Amita – SIL Open Font License
Forum – SIL Open Font License
Noto Serif – Apache License 2.0
Petrona – SIL Open Font License
Zallman Caps – FFC License